stanford-oval/wikipedia huggingface dataset:
השפעת עישון על היריון
השלכות העישון > השלכות על העובר > פגות

פג הוא תינוק שנולד לפני תום השבוע ה-37 להריון, כלומר לפני בשלותו המלאה. תינוק במצב כזה חשוף לבעיות התפתחותיות במערכות שונות בגוף כמו מערכת העצבים, הנשימה והראיה. בישראל כ-7-10% מכלל הנולדים הם פגים.
עישון מגביר סיכון עד פי שניים ללידת פג. המנגנון לכך אינו ברור דיו, אך ישנה השערה שזה קשור לנזק שלייתי מירידה באספקת דם בעקבות השפעת הניקוטין והפחמן החד-חמצני שגורמים להתכווצות כלי דם בשלייה, פתיחה מוקדמת של קרומים, זיהום תוך רחמי והפרשה מוגברת של פרוסטגלנדינים מהווים מנגנונים אפשריים נוספים. הפסקת עישון בשלבי ההיריון המוקדמים עשויה להפחית את הסיכון ללידת פג בנשים מעשנות.
השלכות העישון > השלכות על העובר > לידה במשקל נמוך

משקל לידה נמוך מוגדר כמשקל עובר עת הלידה של פחות מ-2.5 ק"ג ללא קשר לגיל הלידה, השכיחות של משקל לידה נמוך מוערכת בכ-6% מכלל הלידות.
עישון סיגריות בהיריון נקשר באופן ישיר לאיחור בהתפתחות העובר. הסיכון ללידת ילוד עם משקל נמוך גבוה פי 2.8 יותר אצל נשים שעישנו במהלך ההיריון. השפעה זו של העישון חזקה יותר בנשים שמוגדרות כמעשנות כבדות ובאלו שעישנו בסוף ההיריון. הפסקה מוקדמת של עישון יכולה להפחית נזק זה.
השלכות העישון > השלכות על העובר > מומים מולדים

עישון בזמן היריון נמצא כמגביר סיכון למומים שונים בדרכי העיכול (פי 1.27), בקעים בדופן הבטן (פי 1.5), מומים במבנה הגולגולת (פי 1.33) ומומים במערכת השלד (פי 1.2) אצל התינוק.
השלכות העישון > השלכות בזמן הנקה

עישון בזמן הנקה מקטין את כמות החלב המיוצרת של האם מחד גיסא, והניקוטין מהסיגריות חודר לחלב שהתינוק יונק מאידך גיסא.
התינוק עלול לספוג כמות של ניקוטין שיש בה כדי לפגוע בבריאותו, אחת מההשפעות היא פגיעה במחזור השינה.
עם זאת, עדיין קיים יתרון ברור של הנקה על תרכובות מזון לתינוקות גם באישה שהיא מעשנת.
השלכות העישון > השלכות על התינוק שנולד (עד גיל שנה)

אחת התופעות שנקשרו לעישון בזמן הריון היא מוות בעריסה SIDS-Sudden Infant Death Syndrome והיא מוגדרת כמוות פתאומי ובלתי מוסבר של תינוק עד גיל שנה, היא מתרחשת לרוב בזמן שינה. על פי עבודות שונות נראה כי עישון בזמן הריון מגביר סיכון עד פי חמישה לתסמונת מוות בעריסה ביילוד. בנתיחה שלאחר מוות נמצאו ריכוזים גבוהים יותר של ניקוטין בשערות של יילודים שמתו במוות בעריסה עקב חשיפה לניקוטין כתוצאה מעישון בזמן היריון.
השלכות העישון > השלכות לטווח ארוך (אחרי גיל שנה)

בנוסף לנזכר לעיל, לעישון ישנן גם השפעות שליליות לטווח ארוך בילד המתבגר לרבות הפרעת קשב, ריכוז והיפראקטיביות, ירידה בהישגים לימודיים, ליקויי שפה ואף להתמכרות מוקדמת לעישון, כך שהסיכוי של ילדים לנשים שעישנו במהלך הריונן להפוך למעשנים בעצמם, גבוה יותר מאלו שאמותיהם לא עישנו. כמו כן, על פי מטה אנליזה של Oken ושותפיו נמצא כי עישון בזמן הריון מגביר סיכון פי 1.5 לעודף משקל אצל הילד בגילאים 3–33 שנים, נצפה יחס מנה-תגובה בין כמות הסיגריות שהאישה מעשנת לסיכון להשמנת יתר מאוחר יותר אצל הצאצאים.
הערות שוליים

↑  "Abortions.co.il". יום חמישי, 4 באוגוסט 2022
↑  דו"ח שר הבריאות על העישון בישראל 2014, באתר משרד הבריאות
↑  2. Jennifer EB, Hertzel CG, Alison CH (April 2010), Long-term consequences of fetal and neonatal Nicotine exposure: A critical review, Toxicological science. 116(2):364-374
↑  3. Peltier MR, Ananth CV (June 2007), Is the association of maternal smoking and pregnancy-induced hypertension dependent on fetal growth, American Journal of Obstetrics and Gynecology. 196(6): 532.e1-6
1 2  4. Lilian MK, Cande VA, Vinay P, Carl AN, Anthony MV (September 2007), The influence of maternal cigarette smoking on placental pathology in pregnancies complicated by abruption, American Journal of Obstetrics and Gynecology. 197(3): 275.e1-275.e5
↑  5. Mary CE, Alice B, Haim AB (2013), Increased risk of preterm premature rupture of membranes at early gestational ages among maternal cigarette smokers, American journal of Perinatology.30 (10): 821-826
↑  6. Simmons LE, Rubens CE, Darmstadt GL, Gravett MG (2010), Preventing preterm birth and neonatal mortality: exploring the epidemiology, causes, and interventions, Seminars in Perinatology.34: 408-415
↑  7. Vardavas CI, Chatzi L, Patelarou E, Plana E, Sarri K, Kafatos A, Koutis AD, Kogevinas M (June 2010), Smoking and smoking cessation during early pregnancy and its effect on adverse pregnancy outcomes and fetal growth, European Journal of Pediatrics. 169(6): 741-748
↑  8. Juarez SP, Merlo J (April 2013), Revisiting the effect of maternal smoking during pregnancy on offspring birth weight: A quasi-experimental sibling analysis in Sweden, PLoSONE 8(4): e61734
↑  9. Hackshaw A, Rodeck C, Boniface S (2011), Maternal smoking in pregnancy and birth defects: a systematic review based on 173 687 malformed cases and 11.7 million controls, Human Reproduction Update. 17(5): 589-604
↑  10. Julie AM, Lauren MY, Lindsay KM (2007), "Breastfeeding and Smoking: Short-term Effects on Infant Feeding and Sleep, Pediatrics.120: 497–502
↑  11. Bajanowski T, Brinkmann B, Mitchell EA, Vennemann MM, Leukel HW, Larsch K, Beike J, Gesid J (2008), Nicotine and cotinine in infants dying from sudden infant death syndrome, International Journal of Legal Medicine 122 (1): 23-28
↑  12. Marylou B, Vincent CS (March 2013), Prenatal substance abuse: short- and long-term effects on the exposed fetus, Pediatrics. 131(3):e1009
↑  13. Oken E, Levitan EB, Gillman MW (2008), Maternal smoking during pregnancy and child overweight: systematic review and meta-analysis, International Journal of Obesity.32: 201-210
↑  14. Mourtakos SP, Tambalis KD, Panagiotakos DB, Antonogeorgos G, Arnaoutis G, Karteroliotis K, Sidossis LS (Mars 2015), Maternal lifestyle characteristics during pregnancy, and the risk of obesity in the offspring: a study of 5,125 children, BMC Pregnancy and Childbirth. 15:66
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
כריסי היינד

| --- | --- |

 לידה:  7 בספטמבר 1951 (בת 73) אקרון, ארצות הברית 
 שם לידה:  Christine Ellen Hynde 
 מוקד פעילות:  ארצות הברית 
 תקופת הפעילות:  מ-1975 
 מקום לימודים:  אוניברסיטת המדינה קנט, Firestone High School 
 סוגה:  רוק, מוזיקת הגל החדש, פאנק רוק 
 סוג קול:  קונטרה אלט 
 שפה מועדפת:  אנגלית 
 כלי נגינה:  גיטרה 
 חברת תקליטים:  סייר רקורדס 
 בן או בת זוג:  Jim Kerr (1984–1990) Lucho Brieva (10 ביולי 1997–2002)  ריי דייוויס (1980–1984) 
 מספר צאצאים:  2 
 chrissiehynde.com
 פרופיל ב-IMDb
 
כריסטין אלן "כריסי" היינד (באנגלית: Christine Ellen "Chrissie" Hynde; נולדה ב-7 בספטמבר 1951) היא מוזיקאית אמריקאית הידועה בעיקר מהיותה חברה ומקימה בלהקת הרוק הפריטנדרס.
בהשראת תרבות הנגד ההיפית עבדה היינד בלונדון עם מלקולם מקלארן ועם ויויאן וסטווד בחנות הבגדים שלהם "SEX". ב-1978 הקימה להקה משלה בשם הפריטנדרס, יחד עם פיט פרנדון, ג'יימס האנימן-סקוט ומרטין צ'יימברס. כזמרת, כותבת שירים וגיטריסטית, הייתה היינד היחידה שנשארה בלהקה לאורך כל שנותיה. בנוסף הקליטה היינד שירים עם מוזיקאים אחרים בהם פרנק סינטרה, שר (זמרת) ו-UB40. ב-2005 נבחרו כריסי היינד עם הפריטנדרס להיכלל בהיכל התהילה של הרוק אנד רול.
ביוגרפיה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
היינד נולדה באקרון שבאוהיו. היא למדה בבית הספר התיכון פיירסטון באקרון, אבל סיפרה שלא התעניינה בלימודים, וגם לא יצאה לרקוד או לדייטים. היא אהבה ללכת להופעות של להקות, ונהגה לנסוע לקליבלנד לראות להקה.
היינד החלה להתעניין בתרבות הנגד ההיפית, במיסטיקה מזרחית ובצמחונות. כשלמדה בבית הספר לאמנות של אוניברסיטת המדינה של קנט, היא הצטרפה ללהקה בשם "Sat. Sun. Mat." שכללה את מארק מת'רסבאו.
חיים אישיים

ב-1983 ילדה היינד בת בשם נטלי מהזמר ריי דייוויס מלהקת הקינקס. ב-1984 התחתנה עם ג'ים קר, סולן להקת סימפל מיינדס, וילדה ב-1985 את בתם יסמין. הם חיו בסאות' קווינספרי. ב-1990 התגרשו בני הזוג. ב-1997 התחתנה היינד עם לוקו ברייבה, ממנו נפרדה ב-2002.
ב-8 בספטמבר 2015 יצאה לאור אוטוביוגרפיה של היינד בשם "Reckless: My Life as a Pretender". ב-13 בדצמבר 2015 אמילי מייטליס ראיינה אותה אודות הספר בתוכנית "BBC One Andrew Marr show".
צמחונות ופעילות למען בעלי חיים

היינד היא צמחונית ופועלת לקידום זכויות בעלי חיים. באוטוביוגרפיה שלה תיארה את ההחלטה להיות צמחונית "הדבר הכי טוב שקרה לי". היא לוקחת חלק בפעילויות מחאה נגד תעשיית הבשר והפרוות. במהלך ביקורה בישראל ב-2017 אף לקחה חלק בפעילות מחאה של עמותת אנימלס נגד משלוחים חיים.
דיסקוגרפיה

Pretenders (1980)
Extended Play (1981)
Pretenders II (1981)
Learning to Crawl (1984)
Get Close (1986)
Packed! (1990)
Last of the Independents (1994)
The Isle Of View (1995)
Viva el Amor (1999)
Loose Screw (2002)
Break Up the Concrete (2008)
Alone (2016)
דיסקוגרפיה > JP, כריסי ו-The Fairground Boys

Fidelity! (2010)
דיסקוגרפיה > אלבומי סולו

Stockholm (2014)
דיסקוגרפיה > שיתופי פעולה

| תאריך יציאה | סינגל | מיקום במצעד הפזמונים הבריטי |
| --- | --- | --- |
| ספטמבר 1984 | "Pride (In The Name Of Love)" (עם U2) | 3 |
| יולי 1985 | "I Got You Babe" (עם UB40) | 1 |
| יוני 1988 | "Breakfast in Bed" (עם UB40) | 6 |
| ספטמבר 1991 | "Spiritual High (State of Independence)" (עם Moodswings) | 66 |
| ינואר 1993 | "Spiritual High (State of Independence) (רמיקס)" (עם Moodswings) | 47 |
| מרץ 1995 | "Love Can Build a Bridge" (עם שר, ננה צ'רי ואריק קלפטון) | 1 |
| מאי 2000 | "Kid 2000" (עם Hybrid) | 32 |
| ינואר 2004 | "Straight Ahead" (עם Tube & Berger) | 29 |
| אוקטובר 2014 | "God Only Knows" (עם אמנים שונים) | 20 |
הערות שוליים

↑  Loder, K. "Pretenders", p. 13. Rolling Stone, May 29, 1980.
↑  "Chrissie Hynde Marries Colombian Artist". Lewiston Morning Tribune. 18 ביולי 1997. נבדק ב-13 ביולי 2011. {{cite news}}:  (עזרה)
↑  "Homegrown Heroes". Cleveland.com. The Plain Dealer. אורכב מ-המקור ב-14 באוקטובר 2012. נבדק ב-13 ביולי 2011. {{cite web}}:  (עזרה)
↑  "BBC One - The Andrew Marr Show, 13/12/2015, Chrissie Hynde on new memoir 'Reckless'"
↑  Hynde, Chrissie (2015). Reckless. Ebury Press. p. 30.
↑  אפרת מלטר ורז ישראלי, נגד משלוחי המוות: מחאת סולנית הפריטנדרס בת"א, nrg, 24.9.2017
| --- | --- |
בקרת זהויות :  NLI: 987007411939005171  PLWABN: 9811539251605606  BIBSYS: 58342  BNE: XX974986  BnF: cb139408365 (data)  GND: 134413652  ISNI: 0000 0000 7829 0619  LCCN: n95063678  MusicBrainz: a5d79c54-81c3-4a73-af6a-ad5c143d3f21  NKC: kv2008386916  NLA: 35061919  NLK: KAC2020M7381  NSK: 000066781  NTA: 070007624  RERO: 02-A024533408  SUDOC: 078075890  Trove: 815478  VIAF: 84509208   WorldCat (עם VIAF): 84509208
לשובע

| --- | --- |

 מדינה:  ישראל 
 מטה הארגון:  תל אביב-יפו 
 עובדים:  120 (נכון ל־2022) 
 תקופת הפעילות:  1990–הווה (כ־35 שנים) 
 www.lasova.org.il
 
גיל-עד ושרונה חריש בטקס הדלקת המשואות ה'תשס"א, 2001
עמותת לשובע היא ארגון סיוע הומניטרי ישראלי, שהוקם בשנת 1986 על ידי עורכי-הדין שרונה וגיל-עד חריש. העמותה מפעילה מגוון שירותי סיוע לנזקקים, כגון בתי-תמחוי, גגונים לדרי-רחוב, מעונים לפעוטות, מרכז לחלוקת בגדים יד שנייה, ורשת של בתי-נוער "קדימה" הפרוסה ברחבי ישראל.
תחומי פעילות > בתי תמחוי – מסעדות "לשובע"

העמותה מפעילה שלוש מסעדות בתל אביב, עכו וכרמיאל המספקות לכל נזקק, ללא תשלום וללא צורך באישורים ארוחה חמה מזינה. מדי יום סועדים ברשת מסעדות זו כ-2,300 נזקקים. רוב המזון מתקבל בתרומה של יצרנים, סוחרים, מוסדות, מסעדות ואולמות אירועים.
תחומי פעילות > גגונים לדרי רחוב – "גגונים"

העמותה מפעילה שלושה גגונים לדרי-רחוב בתל אביב ומספר מסגרות נוספות להמשך טיפולם. אחד מתוכם מיועד לנשים. בגגון מקבל כל דר-רחוב, ללא דרישות מקדימות וללא תשלום, מגוון שירותים, ביניהם: מיטה נקיה, בגדים, מקלחת חמה, ארוחות סדירות, טיפול רפואי וכן טיפול שיקומי על ידי עובד סוציאלי מטעם עיריית תל אביב-יפו. עם תום הטיפול מופנה דר הרחוב למסגרות אחרות, כגון: דיור מוגן, בתי חולים פסיכיאטרים, בתי אבות, מוסדות גמילה, ולעיתים אף חוזר לחיק משפחתו. הגגונים השונים פועלים בשיתוף פעולה עם אגף הרווחה בעיריית תל אביב, היחידה לדרי רחוב, ותחת פיקוחו.
עמותת לשובע הייתה החלוצה בתחום הסיוע לדרי רחוב, והגגון שהקימה היה מקלט דרי הרחוב הראשון מסוגו בישראל.
תחומי פעילות > רשת בתי הנוער "קדימה"

העמותה מפעילה 21 בתי-נוער ברחבי ישראל, בתל אביב (5 בתי נוער: שכונת שפירא, יפו, כפר שלם, אזור ובית נוער מיוחד לילדי עובדים זרים), רמלה, רחובות, קרית-גת, בית שאן, כפר סבא, יבנה, קריית שמונה, אור יהודה, פתח תקווה, פרדס כץ, חדרה, בת-ים, ערד ואופקים. בבתי הנוער משתתפים כ-1,100 ילדים ובני נוער, מדי שנה, אשר הופנו לעמותה על ידי אגפי הרווחה ברשות המקומית. במסגרת בתי הנוער מקבלים כלל הילדים סיוע צמוד בלימודים, חוגי העשרה, חינוך ערכי, ארוחת צהריים וארוחת ערב. צוות המדריכים בבתי הנוער כולל כ-100 בנות שירות לאומי וכן בני-נוער מתנדבים במסגרת שנת שירות לפני הגיוס לצה"ל. רשת בתי הנוער נוסדה בתחילת שנות ה-2000.
תחומי פעילות > מעונות לגיל הרך

מעונות לשובע לגיל הרך, גן 'סלמה' וגן 'נווה שאנן' הוקמו (בשנת 2017 ו-2019 בהתאמה), עבור תינוקות ופעוטות להורים מבקשי מקלט מאריתריאה המתגוררים בדרום תל אביב. במעונות מתחנכים יום יום כ-290 תינוקות ופעוטות. המעונות הוקמו בהתאם להחלטת ממשלה משנת 2015 להפעיל מסגרות מפוקחות, תקניות ובטוחות כחלופה למסגרות פיראטיות (הידועות גם כ- 'בייביסיטרים' ו'מחסני ילדים') שפועלות בדרום תל אביב ונמצאו כמסוכנות לילדים.
מעונות לשובע לגיל הרך נתמכים על ידי מדינת ישראל ועיריית תל אביב ומטרתם, לספק לתינוקות ופעוטות של הורים מבקשי המקלט מאפריקה, מעון תיקני מרווח ומואר ,המבטיח סביבה בטוחה, בריאה ומטפחת באווירה חמה ומכבדת
תחומי פעילות > איסוף מזון – "אסיף העיר"

העמותה מפעילה ניידת איסוף מזון, אשר מטרתה לאסוף את עודפי המזון מיצרנים, בסיסי צה"ל, חברות הסעדה (קייטרינג) ואולמות אירועים, ולהביאם במהירות, ובהקפדה על כל תנאי ההיגיינה והתברואה, לחדר הקירור של העמותה, על מנת שיוגשו למחרת לנזקקים הסועדים במסעדת "לשובע".
תחומי פעילות > כרטיס מזון "לשובע"

העמותה מחלקת כרטיס מגנטי לנזקקים שמצוקתם הקשה נבדקה ואושרה. הכרטיס מאפשר לקבל בסופרמרקט מוצרי מזון בשווי 250 ₪ לחודש.
אותות ופרסים

לאורך שנות פעילותה, זכתה העמותה לאותות ופרסי הוקרה רבים אשר הוענקו לה ולמייסדיה, ביניהן אות הנשיא למתנדב (1995), ואות אומ"ץ (2007). מקימי העמותה, גיל-עד ושרונה חריש, הדליקו משואה ביום העצמאות ה-53 למדינת ישראל.
בספר "100 אנשי מופת וגבורה", אשר פורסם בשנת 2007, מנה מחבר הספר, מיכאל בר-זוהר, את גיל-עד חריש כאחד ממאה אנשי מופת בחברה הישראלית.
מרכז מעשה

| --- | --- |
 מדינה:  ישראל 
 מטה הארגון:  כפר הנוער בן שמן 
 מייסדים:  קרן רש"י 
 עובדים:  155 (נכון ל־2020) 
 תקופת הפעילות:  2004–הווה (כ־21 שנים) 
 פרסים והוקרה:  פרס יגאל אלון (2019) 
 maase.org.il
 
מרכז מעשה היא עמותת בת של קרן רש"י הפועלת החל משנת 2004 במטרה לקדם מוביליות חברתית-כלכלית בקרב צעירים וצעירות בני ובנות הפריפריה החברתית-כלכלית באמצעות תוכניות התנדבות - שנת שירות, מכינות קדם-צבאיות, מכינות חצי שנתיות (מכינות אופק) ושירות לאומי-אזרחי.
משרדי העמותה שוכנים בכפר הנוער בן שמן, בכפר הילדים בכרמיאל ובבית מעשה - מרחב חברתי חדש הממוקם בעכו.
פעילות

בבסיס העשייה של העמותה עומדת התפיסה כי מסגרות אלה צריכות להיות מונגשות וזמינות לכלל הצעירים במדינת ישראל - לא רק לתושבי יישובים מחוזקים. בנוסף, מחקרים מראים כי פעולת ההתנדבות היא כלי רב עוצמה בגיבוש תחושת ערך עצמי, יכולת מנהיגות ולבסוף מובילה למוביליות.
מרכז מעשה מקדם חזון של חברה בה לכל הצעירים בישראל ופרט לצעירי הפריפריה הזדמנות ויכולת שווה להתפתח ולהגשים עצמם, חברה בה שנת התנדבות בקהילה הא נחלת הכלל וכך גם היכולת להשתלבות מיטבית בחברה, מקום בו צעירים מכל החברות מתנדבים זה לצד זו, תורמים לחוסן הקהילתי ושותפים למימוש השינוי החברתי הנדרש בישראל – משום כך מרכז מעשה הוא ארגון פורץ דרך המנגיש מסגרות התנדבות לכלל הקבוצות בחברה הישראלית - יהודים, ערבים - נוצרים, מוסלמים, בדואים ודרוזים, עולים חדשים ו-וותיקים, נשים וגברים, חילונים, מסורתיים וחרדים.
הארגון פועל באפיקים נוספים בתחום החינוך, כגון הנגשת תחום ההתנדבות גם לתלמידי כיתות ז'-י"ב, קידום תהליכים בתחום החיים המשותפים, הקמת פרויקט לאומי לנוער ב-14 יישובים דרוזיים, הקמת תוכניות לגיוון השירות הציבורי בישראל (מרכז יסודות أُسس) ועוד.
העמותה הוקמה על ידי מיקי נבו, איש חינוך, יזם ופעיל חברתי (מנהל העמותה בשנים 2004 - 2014) בתמיכת ארגון IVN וקרן רש"י. יו"ר הוועד הוא נעם לאוטמן, יו"ר דירקטוריון דלתא-גליל ויו"ר קרן לאוטמן. החל משנת 2022 מנכ"ל העמותה הוא דני ולעל, אשר הצטרף למרכז מעשה כמנהל שנת שירות, לאחר מכן שימש כראש מכינת גל מנהל פעילות השטח הליבה וכסמנכ"ל החינוך במעשה. לאחר מכן עבר לשמש כמנהל מיזמי מחקר ופיתוח במטה קרו רשי ומשם חזר להוביל את הארגון.
העמותה פועלת בפריסה ארצית ומתפעלת תוכניות שונות: שנת שירות בת 18 קומונות (גרעין מעשה), 7 מכינות קדם צבאיות (שנתיות וחצי שנתיות), 3 תוכניות לנוער (הצעד הבא, רואים רחוק, תוכנית נעורים), תוכניות לחברה הערבית (תוכנית דורוב, המכון למנהיגות ערבית) וכן שלל תוכניות המשך לבוגרים ולבוגרות (ארגון הבוגרים של מרכז מעשה).
תקציב העמותה עומד על כ-50 מיליון שקלים בשנה, המגיע ממשרדי ממשלה שונים וכן קרנות פילנתרופיות, גופים עסקיים ותורמים פרטיים.
פרסים ואותות

2009: פרס משרד הביטחון על פעילות ייחודית לצמצום פערים בחברה הישראלית.
2010: פרס “כנס שדרות לחברה” על היות מעשה “בית גידול למנהיגים חברתיים” ועל יצירת תשתית לחברה שוויונית.
2011: פרס יו”ר הכנסת לאיכות חיים על פעילות לגישור, סובלנות וצמצום פערים בחברה הישראלית.
2012: תואר דוקטור לפילוסופיה לשם כבוד מאוניברסיטת ת”א הוענק למיקי נבו, מייסד ומנהל מרכז מעשה באותה עת.
2013: מרכז מעשה נבחר לכהן כחבר בשולחן העגול המשימתי של משרד החינוך.
2019: פרס יגאל אלון למעשה מופת חלוצי.
2020: פרס תקוה ישראלית ברוח חזונו של נשיא המדינה ראובן ריבלין.
נתונים עיקריים ומידע כללי

כ-1,500 צעירים מתנדבים בכלל תוכניות ההתנדבות בפריסה ארצית.
כ- 1,000 בוגרים פעילים בקהילת הבוגרים.
כ- 6,500 בני נוער בכיתות ז'-י"ב משתתפים בתוכניות ההתנדבות של מרכז מעשה בתיכונים ובפנימיות בפריסה ארצית.
כ- 22,000 ילדים ובני נוער מוטבים על ידי הצעירים והצעירות המתנדבים בתוכניות השונות כל שנה.
פעילות בפריסה של כ-70 רשויות מקומיות
מבצע מאני פוליטה

חוקר המשטרה אנטוניו די פייטרו ב-2006
מָאנִי פּוּלִיטֶה (Mani pulite - ידיים נקיות), הוא כינויו של מבצע משטרתי לטיהור השלטון, שהתחיל באיטליה בשנת 1992. המבצע חשף מערכת של תשלומי שוחד וטובות הנאה למפלגות ולמשרתי ציבור. אלפי פקידי ממשל מקומי וארצי, אנשי עסקים ופוליטיקאים היו תחת חקירה, וביניהם שישה ראשי ממשלה לשעבר. חסינותם של 500 חברי הפרלמנט האיטלקי, מעל למחצית, הוסרה לבקשת המשטרה. יותר מ-400 עיריות ומועצות מקומיות פוזרו, וחבריהן הובלו באזיקים למעצר. מאות נאסרו, עשרה אנשי עסקים ופוליטיקאים התאבדו, שני שופטים נרצחו באמצעות פצצות ענק, שהוטמנו בתעלות ניקוז בכביש שבו נסעו. השחיתות הייתה כלל ארצית, ושורשיה נעוצים עוד בשנות ה-50. מפלגות הקואליציה היו בשלטון מאז מלחמת העולם השנייה, מנגנון הגבייה נוצר כבר אז, והוא הלך והתפתח ונגע כמעט לכל עסקה שהרשויות היו מעורבות בה. החשיפה המשטרתית פרקה את הקואליציה הוותיקה, והביאה לכינון מה שכונה הרפובליקה השנייה של איטליה. השחיתות העמוקה שפשתה בכל רמות הממשל נרשמה בהיסטוריה של איטליה בשם טנג'נטופולי (tangentopoli) – עיר השלמונים.
התחלה מקרית, מעצרו של מריו קייזה

מבצע ידיים נקיות התחיל במקרה בפברואר 1992. לוקה מאני (Luca Magni), קבלן ניקיון ממילאנו, ביצע עבודות עבור בית חולים סיעודי. מנהל בית החולים היה מריו קייזה (Mario Chiesa), בכיר במפלגה הסוציאליסטית חברת הקואליציה ומקורב ליו"ר בטינו קראקסי. במסגרת חוזי העבודה הוסכם סעיף בעל פה, שלפיו הקבלן מאני יעביר לקייזה במזומן 10% מכל עסקה. תשלומים קבועים אלה הכעיסו את מאני והוא שקל לפנות למשטרה, אך האמין שהמשטרה מושחתת כמו מוסדות השלטון האחרים, וחשש שהוא עצמו ייפגע. לאחר התלבטות ארוכה החליט בכל זאת להגיש תלונה. תלונתו הגיעה לקצין המשטרה אנטוניו די פייטרו (Antonio di Pietro). במשטרה היה ידוע שקיימים תשלומי שוחד, אך מעולם לא הוגשה תלונה והשחיתות לא נחקרה. לראשונה באיטליה החליט די פייטרו להרים את קצה החוט וגייס את הקבלן מאני כדי להציב מארב למנהל בית החולים.
די פייטרו צייד את מאני במצלמה נסתרת ושטרות מסומנים. ב-17 בפברואר 1992 נפגש מאני עם קייזה כדי להשלים את העסקה, כשמחוץ לבניין כבר ממתינים השוטרים של די פייטרו. מיד לאחר שהמעטפה ובה 7 מיליון לירטות, מחצית השוחד שהוסכם, הועברה מיד ליד, נכנסו השוטרים לבניין. קייזה נתפס בשירותים כשהוא מנסה לשווא להדיח באסלה 37 מיליון לירטות שקיבל באותו יום מעסקה קודמת.
התחלה מקרית, מעצרו של מריו קייזה > תגובתו של בטינו קראקסי

מעצרו של קייזה הגיע מיד לכותרות העיתונים. בטינו קראקסי שהיה חבר בממשלה ובעיצומו של מסע בחירות לראשות הממשלה, הכחיש בתוקף את קיומה של שחיתות וכינה את קייזה נוכל שהסתנן לשורות המפלגה. הוא אמר "לצערי אני אחד מהקורבנות בסיפור הזה. אני עובד קשה כדי ליצור תנאים להקמת ממשלה שתתמודד עם השנים הקשות שלפנינו, ואני מוצא את עצמי עם גנב שמטיל צל על המפלגה כולה. במשך 50 שנה בשלטון המקומי במילאנו – לא 5 שנים, 50 שנה – מעולם לא הורשע פקיד ציבור בשחיתות".
לאמיתו של דבר מערכת השוחד שנחשפה בהמשך הייתה עצומת ממדים, וקראקסי עצמו הואשם בנטילת שוחד. במהלך המשפט הוא נמלט עם משפחתו לתוניסיה משום שאין לה הסכם הסגרה עם איטליה. הוא נידון שלא בפניו ל-27 שנות מאסר, ולא יצא מתוניסיה עד מותו בשנת 2000.
התחלת החקירות

בבית כלאו במילאנו, קייזה סירב תחילה לשתף פעולה עם החוקרים. אבל די פייטרו כבר ידע שלקייזה יש נכסים באיטליה, והוא מחזיק כמעט 3 מיליון פאונד בבנקים שווייצריים, בחשבונות עם שמות של מותגי מים מינרליים כמו Fiuggi ו-Levissima. הוא הודיע לעורך הדין של קייזה למסור לו ש"המים המינרליים נגמרו". זה, בצירוף ההתכחשות של קראקסי אליו גרמו לקייזה להישבר והוא התחיל לדבר. הוא סיפר שהשוחד היה מעין מס שחויב ברוב סוגי החוזים. השיטה התקיימה בכל זרועות השלטון המוניציפלי במילאנו, והרוויחו ממנה במיוחד מפלגת הנוצרים-דמוקרטים והמפלגה הסוציאליסטית חברות הקואליציה. זרם המזומנים נועד לממן את המפלגות (בניגוד לחוק מימון מפלגות האיטלקי), אך נתח מהשוחד נכנס לכיסיהם של משרתי הציבור כולל קייזה עצמו.
קייזה נקב בשמות של חברות קטנות, בינוניות וגדולות ששילמו שוחד, ואנשי ציבור שקיבלו שוחד. המשטרה זימנה את האנשים שקייזה הזכיר, הם עצמם מסרו שמות נוספים, והחלה מפולת של חקירות ומעצרים. קצין המשטרה די פייטרו נעשה אהוב הציבור וגיבור לאומי. ברחובות התחילו להיראות כרזות תמיכה, ומול בית המשפט העליון במילאנו נתלה שלט "די פייטרו אתה יותר טוב מפלה!". מאידך הפוליטיקאים והעיתונים הלא עצמאיים פתחו במתקפה נגדו.
בחירות 1992 ותחילת הרפובליקה השנייה

מבצע מאני פוליטה התחיל בעיצומה של מערכת בחירות, ועד הבחירות די פייטרו שמר על הילוך נמוך. מפלגת הנוצרים דמוקרטים שבשלטון לא העריכה את ההשפעה של ידיים נקיות, ואחרים כמו בטינו קראקסי יו"ר המפלגה הסוציאליסטית האשימו את החוקרים שהם פועלים ממניעים פוליטיים. הבחירות התקיימו ב-5 באפריל 1992.
שתי מפלגות הקואליציה הגדולות, הדתיים והסוציאליסטים, ירדו בכוחן. גם מפלגת האופוזיציה השמאלית, ירדה בכוחה. הזוכות הגדולות היו מפלגות קטנות שחרתו על דגלן ניקיון כפיים והתחדשות פוליטית כדוגמת הליגה הצפונית שעלתה משני נבחרים (חבר פרלמנט אחד וסנטור אחד) ל-80 נבחרים. בגלל פיזור הקולות על פני המפלגות הקטנות אי אפשר היה להקים שוב ממשלה צנטריסטית סביב הנוצרים דמוקרטים כפי שהיה מאז מלחמת העולם השנייה. הוקמה ממשלה רחבה יחד עם השמאל. ראש הממשלה הנוצרי דמוקרטי המכהן ג'וליו אנדראוטי התנדנד על כסאו.
התרסקות השיטה הישנה מסמנת את תחילתה של "הרפובליקה האיטלקית השנייה". הרפובליקה הראשונה התחילה עם נפילת הפאשיזם והוצאתו להורג של מוסוליני, ומשאל עם שנערך זמן קצר לאחר ב-1946 שהביא לביטול המלוכנות
במאי היה על הממשל החדש לבחור את נשיא הרפובליקה. ההצבעה היא חשאית, אם בשלושה סיבובים ראשונים אין הכרעה ברוב של שני שלישים, ממשיכים בהצבעה עד שמתקבל רוב של מעל 50%. עוד לפני שהתחילו הבחירות לנשיאות חברי הפרלמנט חילקו זה לזה מהלומות וגידופים, לאחר שחברי מפלגת האופוזיציה הימנית צעקו לעבר הנוצרים דמוקרטים "גנבים!" לקואליציית השלטת היה רוב דחוק, והיא נחלשה עוד יותר בגלל עריקות של נוצרים-דמוקרטים משורות המפלגה, ו לאחר 13 סיבובים עדיין לא התקבלה הכרעה. ההתכתשות נמשכה עד שאיטליה הוכתה בהלם לשמע הידיעה שהשופט ג'ובני פלקונה נרצח..
רצח השופט ג'ובאני פאלקונה

ב-23 במאי נרצח השופט ג'ובני פלקונה (Giovanni Falcone) יחד עם אשתו ושלושה שומרי ראש, בעת שפצצה של חצי טון התפוצצה מתחת לכביש שבו נסעו. פלקונה הקדיש את חייו למאבק במאפיה הסיציליאנית, ועמד בראש משפט מקסי (Maxi Trial) בסוף שנות ה-80. הוא היה בקשר עם די פייטרו, בעיקר לגבי חשבונות בבנקים זרים ששימשו להלבנת כספים של המאפיה ושל פוליטיקאים. שמות שעלו בחקירותיו של די פייטרו עלו גם בחקירותיו של פלקונה והצביעו על קשר בין המאפיה לפוליטיקאים. צעדיו של פלקונה נשמרו בסודיות מוחלטת, ולכן הרצח העלה חשד שגורמים בדרג גבוה מסרו למאפיה מידע. ראש הממשלה הנוצרי-דמוקרטי ג'וליו אנדראוטי היה הפוליטיקאי הבכיר ביותר באיטליה, הוא כיהן בכל הממשלות מאז 1948 והיה שבע פעמים ראש ממשלה. שמו הוכתם בעבר בגלל האשמות של לפחות ארבעה אנשי מאפיה שהפכו למודיעים נגד הפשע המאורגן, החמורה בהן האשמה ברצח עיתונאי. בית המשפט קבע שהיו לאנדראוטי קשרים עם המאפיה אך אין די הוכחות שהיה קשור לרצח. ההאשמות צפו ועלו מחדש אחרי רצח פלקונה. הרצח ניער את הפרלמנט מקפאונו, אנדראוטי הסיר את מועמדותו לנשיאות ופרש מראשות הממשלה. אוסקר לואיג'י סקאלפרו נבחר לנשיא.
התרחבות מאני פוליטה

ב-3 במאי 1992 שלח אנטוניו די פייטרו הודעה לפרלמנט בבקשה להסיר את החסינות של שני ראשי עיר לשעבר של מילאנו, קארלו טוניולי (carlo tognoli) וגיסו של קראקסי פאולו פיליטרי (paolo pillitteri), שניהם חברי פרלמנט מטעם המפלגה הסוציאליסטית, שניהם הוזכרו על ידי קייזה. התגלה שפיליטרי היה מעורב במכבסת כספים של המאפיה במילנו שנודעה ב-1991 בשם "קשר הדואומו" (duomo connection). קרקאסי התפרץ על חקירת ידיים נקיות וטען שהוא קורבן של "סאבוטז'".
מיד לאחר הבחירות החלו מעצרים נרחבים. שמונה אנשי עסקים שזומנו לחקירה בעקבות עדותו של קייזה אישרו והרחיבו את עדותו, ותארו מערכת ממוסדת של מתן שוחד לכל אחת מהמפלגות העיקריות כולל מפלגות השמאל שבאופוזיציה, שמשכו כספים בפרופורציות מוסכמות מראש לפי כוחן האלקטורלי המקומי. השיטה חבקה את כל האדמיניסטרציה הציבורית, שירותי הבריאות, הבנייה, המטרו של מילאנו ושדה התעופה החדש של מילאנו.